CELEX: 32014R0574
Language: sk
Date: 2014-02-21 00:00:00
Title: Delegované nariadenie Komisie (EÚ) č. 574/2014 z  21. februára 2014 , ktorým sa mení príloha III k nariadeniu Európskeho parlamentu a Rady (EÚ) č. 305/2011 o vzore, ktorý sa použije na vypracovanie vyhlásenia o parametroch pre stavebné výrobky

28.5.2014   
            
            
               SK
            
            
               Úradný vestník Európskej únie
            
            
               L 159/41
            
         DELEGOVANÉ NARIADENIE KOMISIE (EÚ) č. 574/2014
   z 21. februára 2014,
   ktorým sa mení príloha III k nariadeniu Európskeho parlamentu a Rady (EÚ) č. 305/2011 o vzore, ktorý sa použije na vypracovanie vyhlásenia o parametroch pre stavebné výrobky
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (1), a najmä na jeho článok 60 písm. e),
   keďže:
   
               (1)
            
            
               V článku 4 ods. 1 nariadenia (EÚ) č. 305/2011 sa výrobcom stavebných výrobkov ukladá povinnosť vypracovať vyhlásenie o parametroch v prípade, že stavebný výrobok, na ktorý sa vzťahuje harmonizovaná norma alebo ktorý je v súlade s európskym technickým posúdením, ktoré sa preň vypracovalo, sa uvádza na trh. Podľa článku 6 ods. 4 nariadenia (EÚ) č. 305/2011 by sa malo uvedené vyhlásenie vypracovať podľa vzoru uvedeného v prílohe III k uvedenému nariadeniu.
            
         
               (2)
            
            
               V súlade s článkom 60 písm. e) nariadenia (EÚ) č. 305/2011 sa na Komisiu deleguje úloha prispôsobiť prílohu III k nariadeniu (EÚ) č. 305/2011 technickému pokroku.
            
         
               (3)
            
            
               Vzor uvedený v prílohe III k nariadeniu (EÚ) č. 305/2011 by sa mal upraviť s cieľom prispôsobiť sa technickému pokroku, umožniť flexibilitu, ktorú vyžadujú rôzne druhy stavebných výrobkov a výrobcovia, ako aj s cieľom zjednodušiť vyhlásenie o parametroch.
            
         
               (4)
            
            
               Okrem toho z praktických skúseností s vykonávaním prílohy III vyplýva, že výrobcovia by potrebovali ďalšie pokyny na vypracúvanie vyhlásení o parametroch pre stavebné výrobky v súlade s platnými právnymi predpismi. Poskytnutím takýchto pokynov by sa zabezpečilo aj harmonizované a správne uplatňovanie prílohy III.
            
         
               (5)
            
            
               Pri vypracúvaní vyhlásení o parametroch by výrobcovia mali mať možnosť určitej flexibility, pokiaľ poskytnú jasným a uceleným spôsobom podstatné informácie požadované podľa článku 6 nariadenia (EÚ) č. 305/2011.
            
         
               (6)
            
            
               S cieľom jednoznačného identifikovania výrobku, na ktorý sa vzťahuje vyhlásenie o parametroch, pokiaľ ide o úrovne alebo triedy jeho parametrov, by výrobcovia mali každý jednotlivý výrobok spojiť s príslušným typom výrobku a daným súborom úrovní alebo tried parametrov pomocou jedinečného identifikačného kódu uvedeného v článku 6 ods. 2 písm. a) nariadenia (EÚ) č. 305/2011.
            
         
               (7)
            
            
               Cieľom článku 11 ods. 4 nariadenia (EÚ) č. 305/2011 je umožniť identifikáciu a sledovateľnosť jednotlivých stavebných výrobkov podľa ich označenia typovým číslom, číslom výrobnej dávky alebo sériovým číslom výrobcami. Na tento účel neslúži vyhlásenie o parametroch, ktoré by sa malo následne použiť pre všetky výrobky zodpovedajúce typu výrobku, ktorý je vymedzený vo vyhlásení. Nemalo by sa preto požadovať, aby vyhlásenie o parametroch obsahovalo informácie požadované podľa článku 11 ods. 4.
            
         
               (8)
            
            
               Ak sú notifikované subjekty riadne identifikované, súpis všetkých vydaných certifikátov, protokolov o skúškach, výpočtoch alebo hodnotiacich protokolov by sa mohol stať príliš rozsiahly a náročný, ale nepriniesol by pridanú hodnotu pre používateľov výrobkov, na ktoré sa vzťahuje vyhlásenie o parametroch. Výrobcovia by preto nemali byť povinní uvádzať tieto súpisy vo svojich vyhláseniach o parametroch.
            
         
               (9)
            
            
               Na účely zvýšenia efektivity a konkurencieschopnosti európskeho stavebného sektora ako celku by výrobcovia, ktorí predkladajú vyhlásenia o parametroch a chcú využiť toto zjednodušenie a pokyny na uľahčenie poskytovania týchto vyhlásení, mali mať možnosť urobiť tak čo najskôr,
            
         PRIJALA TOTO NARIADENIE:
   Článok 1
   Príloha III k nariadeniu (EÚ) č. 305/2011 sa nahrádza prílohou k tomuto nariadeniu..
   Článok 2
   Vyhlásenia o parametroch vydané pred nadobudnutím účinnosti tohto nariadenia, ktoré sú v súlade s článkom 6 nariadenia (EÚ) č. 305/2011 a pôvodnou prílohou III k uvedenému nariadeniu, sa považujú za vyhlásenia o parametroch, ktoré sú v súlade s týmto nariadením.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 21. februára 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 88, 4.4.2011, s. 5.
   
      PRÍLOHA
      
         
            „PRÍLOHA III
            VYHLÁSENIE O PARAMETROCH
            č.
            
                        1.
                     
                     
                        Jedinečný identifikačný kód typu výrobku:
                     
                  
                        2.
                     
                     
                        Zamýšľané použitie/použitia:
                     
                  
                        3.
                     
                     
                        Výrobca:
                     
                  
                        4.
                     
                     
                        Splnomocnený zástupca:
                     
                  
                        5.
                     
                     
                        Systém(-y) posudzovania a overovania nemennosti parametrov:
                     
                  
                        6a.
                     
                     
                        Harmonizovaná norma:
                        Notifikovaný(-é) subjekt(-y):
                     
                  
                        6b.
                     
                     
                        Európsky hodnotiaci dokument:
                        Európske technické posúdenie:
                        Orgán technického posudzovania:
                        Notifikovaný(-é) subjekt(-y):
                     
                  
                        7.
                     
                     
                        Deklarované parametre:
                     
                  
                        8.
                     
                     
                        Vhodná technická dokumentácia a/alebo špecifická technická dokumentácia:
                        Uvedené parametre výrobku sú v zhode so súborom deklarovaných parametrov. Toto vyhlásenie o parametroch sa v súlade s nariadením (EÚ) č. 305/2011 vydáva na výhradnú zodpovednosť uvedeného výrobcu.
                        Podpísal(-a) za a v mene výrobcu:
                        
                                     
                                 
                                 
                                    [meno]
                                 
                              
                                     
                                 
                                 
                                    V [miesto] dňa [dátum vydania]
                                 
                              
                                     
                                 
                                 
                                    [podpis]
                                 
                              
                  
               Pokyny na vypracovanie vyhlásenia o parametroch
            
            1.   VŠEOBECNE
            Cieľom týchto pokynov je usmerniť výrobcov pri vypracovávaní vyhlásenia o parametroch v súlade s nariadením (EÚ) č. 305/2011 podľa vzoru uvedeného v tejto prílohe (ďalej len ‚vzor‘).
            Tieto pokyny nie sú súčasťou vyhlásení o parametroch, ktoré vydávajú výrobcovia, a nemali by byť k týmto vyhláseniam o parametroch priložené.
            Pri vypracovávaní vyhlásenia o parametroch výrobca:
            
                        1.
                     
                     
                        použije texty a nadpisy vzoru, ktoré nie sú uvedené v hranatých zátvorkách;
                     
                  
                        2.
                     
                     
                        vyplní prázdne miesta a nahradí hranaté zátvorky vložením potrebných informácií.
                     
                  Výrobcovia môžu v súlade s článkom 7 ods. 3 nariadenia (EÚ) č. 305/2011 do vyhlásenia o parametroch vložiť aj odkaz na internetovú stránku, na ktorej je sprístupnená kópia vyhlásenia o parametroch. Príslušný odkaz môže byť uvedený za bodom 8 alebo na inom mieste, kde nemá vplyv na zrozumiteľnosť a jasnosť povinných informácií.
            2.   FLEXIBILITA
            Za predpokladu, že povinné informácie požadované podľa článku 6 nariadenia (EÚ) č. 305/2011 sú uvedené jasne, úplne a ucelene, pri vypracovávaní vyhlásenia o parametroch je možné:
            
                        1.
                     
                     
                        použiť inú štruktúru, než je použitá vo vzore;
                     
                  
                        2.
                     
                     
                        kombinovať body vzoru uvedením niektorých z nich spoločne;
                     
                  
                        3.
                     
                     
                        uviesť body vzoru v inom poradí alebo za použitia jednej alebo viacej tabuliek;
                     
                  
                        4.
                     
                     
                        vynechať niektoré body vzoru, ktoré nie sú relevantné pre výrobok, pre ktorý sa vyhlásenie o parametroch vypracováva. Ide napríklad o prípad, keď vyhlásenie o parametroch môže byť založené buď na harmonizovanej norme, alebo na európskom technickom posúdení vydanom pre výrobok, pričom v takom prípade sa jedna z týchto možností neuplatňuje. Toto vynechanie sa môže uplatniť aj v prípade bodov týkajúcich sa splnomocneného zástupcu alebo použitia vhodnej technickej dokumentácie a špecifickej technickej dokumentácie;
                     
                  
                        5.
                     
                     
                        uvádzať body bez číslovania.
                     
                  Ak výrobca chce vydať jedno vyhlásenie o parametroch, ktoré sa vzťahuje na rôzne varianty typu výrobku, pre každý variant výrobku je potrebné uviesť oddelene a jasne minimálne tieto údaje: číslo vyhlásenia o parametroch, identifikačný kód uvedený v bode 1 a deklarované parametre uvedené v bode 7.
            3.   POKYNY NA VYPLNENIE FORMULÁRA
            
                        Bod vzoru
                     
                     
                        Pokyny
                     
                  
                        Číslo vyhlásenia o parametroch
                     
                     
                        Ide o referenčné číslo vyhlásenia o parametroch podľa článku 9 ods. 2 nariadenia (EÚ) č. 305/2011.
                        Výber tohto čísla je ponechaný na výrobcovi.
                        Toto číslo môže byť zhodné s jedinečným identifikačným kódom typu výrobku uvedeným v bode 1 vzoru.
                     
                  
                        Bod 1
                     
                     
                        Uveďte jedinečný identifikačný kód typu výrobku podľa článku 6 ods. 2 písm. a) nariadenia (EÚ) č. 305/2011.
                        V článku 9 ods. 2 nariadenia (EÚ) č. 305/2011 je jedinečný identifikačný kód určený výrobcom, ktorý sa uvádza za označením CE, spojený s typom výrobku, a teda so súborom úrovní alebo tried parametrov stavebného výrobku uvedených vo vyhlásení o parametroch vypracovanom pre daný výrobok. Okrem toho pre príjemcov stavebných výrobkov, a najmä pre ich konečných používateľov, je nevyhnutné, aby mohli jednoznačne určiť tento súbor úrovní alebo tried parametrov pre akýkoľvek daný výrobok. Každý stavebný výrobok, pre ktorý bolo vypracované vyhlásenie o parametroch, by preto jeho výrobca mal spojiť s príslušným typom výrobku a daným súborom úrovní alebo tried parametrov pomocou jedinečného identifikačného kódu, ktorý slúži aj ako odkaz podľa článku 6 ods. 2 písm. a) nariadenia (EÚ) č. 305/2011.
                     
                  
                        Bod 2
                     
                     
                        Uveďte zamýšľané použitie alebo prípadne zamýšľané použitia stavebného výrobku predpokladané výrobcom, v súlade s uplatniteľnou harmonizovanou technickou špecifikáciou.
                     
                  
                        Bod 3
                     
                     
                        Uveďte meno, registrované obchodné meno alebo registrovanú ochrannú známku a kontaktnú adresu výrobcu, ako sa vyžaduje podľa článku 11 ods. 5 nariadenia (EÚ) č. 305/2011.
                     
                  
                        Bod 4
                     
                     
                        Tento bod sa zahŕňa a vypĺňa len v prípade, že bol určený splnomocnený zástupca. V takom prípade uveďte meno a kontaktnú adresu splnomocneného zástupcu, ktorého splnomocnenie sa vzťahuje na úlohy uvedené v článku 12 ods. 2 nariadenia (EÚ) č. 305/2011.
                     
                  
                        Bod 5
                     
                     
                        Uveďte číslo uplatniteľného systému alebo systémov posudzovania a overovania nemennosti parametrov stavebného výrobku, ako sú uvedené v prílohe V nariadenia (EÚ) č. 305/2011. Ak existuje viac systémov, je treba vo vyhlásení uviesť každý z nich.
                     
                  
                        Body 6a a 6b
                     
                     
                        Keďže výrobca môže vypracovať vyhlásenie o parametroch buď na základe harmonizovanej normy, alebo na základe európskeho technického posúdenia vydaného pre výrobok, tieto dve odlišné situácie uvedené v bodoch 6a a 6b by mali byť považované za alternatívne, pričom vo vyhlásení o parametroch sa použije a vyplní iba jedna z nich.
                        V prípade bodu 6a, t. j. pri vyhlásení o parametroch na základe harmonizovanej normy, uveďte všetky tieto údaje:
                        
                                    a)
                                 
                                 
                                    referenčné číslo harmonizovanej normy a dátum jej vydania (datovaný odkaz) a
                                 
                              
                                    b)
                                 
                                 
                                    identifikačné číslo notifikovaného(-ých) subjektu(-ov).
                                    Pri uvádzaní názvu notifikovaného(-ých) subjektu(-ov) je nevyhnutné, aby bol tento názov uvedený v pôvodnom jazyku, t. j. bez prekladu do iných jazykov.
                                 
                              V prípade bodu 6b, t. j. pri vyhlásení o parametroch na základe európskeho technického posúdenia vydaného pre výrobok, uveďte všetky tieto údaje:
                        
                                    a)
                                 
                                 
                                    číslo európskeho hodnotiaceho dokumentu a dátum jeho vydania,
                                 
                              
                                    b)
                                 
                                 
                                    číslo európskeho technického posúdenia a dátum jeho vydania,
                                 
                              
                                    c)
                                 
                                 
                                    názov orgánu technického posudzovania a
                                 
                              
                                    d)
                                 
                                 
                                    identifikačné číslo notifikovaného(-ých) subjektu(-ov).
                                 
                              
                  
                        Bod 7
                     
                     
                        V tomto bode vyhlásenia o parametroch sa uvádza:
                        
                                    a)
                                 
                                 
                                    zoznam podstatných vlastností, ako sú určené v harmonizovaných technických špecifikáciách pre zamýšľané použitie alebo zamýšľané použitia uvedené v bode 2, a
                                 
                              
                                    b)
                                 
                                 
                                    pre každú podstatnú vlastnosť deklarované parametre podľa úrovne alebo triedy alebo opisom v súvislosti s touto vlastnosťou, alebo pri vlastnostiach, pri ktorých sa neurčujú žiadne parametre, písmená ‚NPD‘ (No Performance Determined – nie sú určené parametre).
                                 
                              Pre tento bod možno použiť tabuľku, z ktorej vyplývajú spojenia medzi harmonizovanými technickými špecifikáciami a systémami posudzovania a overovania nemennosti parametrov, ktoré sa použili na jednotlivé podstatné vlastnosti výrobku, ako aj parametre vo vzťahu k jednotlivým podstatným vlastnostiam.
                        Parametre musia byť deklarované jasne a explicitne. Vo vyhlásení o parametroch preto parametre nemôžu byť opísané len vložením vzorca na výpočet, ktorý majú použiť príjemcovia. Okrem toho úrovne alebo triedy parametrov uvedené v referenčných dokumentoch sa musia zopakovať v samotnom vyhlásení o parametroch, a nemôžu byť teda vyjadrené len vložením odkazov na tieto dokumenty do vyhlásenia o parametroch.
                        Parametre, najmä vo vzťahu k štrukturálnemu správaniu stavebného výrobku však môžu byť vyjadrené odkazom na príslušnú výrobnú dokumentáciu alebo dokumenty týkajúce sa výpočtov konštrukčného riešenia. V takomto prípade sa príslušné dokumenty pripoja k vyhláseniu o parametroch.
                     
                  
                        Bod 8
                     
                     
                        Tento bod sa zahrnie do vyhlásenia o parametroch a vyplní sa len v prípade použitia vhodnej technickej dokumentácie a/alebo špecifickej technickej dokumentácie v súlade s článkami 36 až 38 nariadenia (EÚ) č. 305/2011 s cieľom uviesť požiadavky, ktoré daný výrobok spĺňa.
                        V takom prípade sa v tomto bode vyhlásenia o parametroch uvádza:
                        
                                    a)
                                 
                                 
                                    referenčné číslo použitej špecifickej a/alebo vhodnej technickej dokumentácie a
                                 
                              
                                    b)
                                 
                                 
                                    požiadavky, ktoré daný výrobok spĺňa.
                                 
                              
                  
                        Podpis
                     
                     
                        Miesto údajov v hranatých zátvorkách uveďte príslušné informácie a podpis.“